Twavay 9
Sòl Vini Kwè An Jézi
1An menm di tan sa té ka fèt-la, Sòl menm té ka kontiné di sé moun-an ki kwè an Jézi-a i kay tjwé yo. Épi i alé koté pli ho chèf pwèt-la 2an vil Jérouzalèm. Sòl mandé pwèt-la pou sa ékwi lèt pou'y mennen bay sé chèf-la an sé légliz sé Jwif-la an vil Danmaskòs. I té vlé yo ba li dwa pou'y awété népòt moun i jwenn ki ka swiv Chimen Senyè-a, nonm kon fanm, pou mennen'y viwé Jérouzalèm kon pwizonnyé.
3Kon Sòl alé épi i wivé tou pwé vil Danmaskòs, an gwo klèté sòti an syèl-la épi i annèk kléwé tout oliwon'y. 4Sòl tonbé atè-a épi i tann on vwa sòti an syèl ki di, "Sòl, Sòl, pouki ou ka pèsikité mwen?"
5Sòl wéponn, i di, "Ki moun ou yé, Mèt?"
Vwa-a di, "Mwen sé Jézi, moun-an ou ka pèsikité-a. 6Lévé apwézan épi alé an vil-la, épi an moun kay di'w ki sa pou'w fè."
7Sé nonm-lan ki té épi Sòl-la tann vwa-a, mé yo pa té wè pyèsonn. Yo doubout la san yo di an ti mo. 8Sòl menm lévé épi i ouvè zyé'y mé i pa té sa wè anyen, kon sa yo tjenbé lanmen'y épi yo mennen'y Danmaskòs. 9I wèsté twa jou pa té ka wè anyen épi i pa té ka ni bwè ni manjé.
10An menm vil-la té ni on nonm ki kwè an Jézi yo té ka kwiyé Annannayas. I wè an vizyon, épi Senyè-a di'y, "Annannayas!"
I di, "Mi mwen, Senyè."
11Bondyé di'y, "Pawé kò'w épi désann lawi-a yo ka kwiyé lawi Dwèt-la. Lè ou wivé lakay Jida, ou kay mandé pou an nonm ki sòti Tasòs yo ka kwiyé Sòl. I la ka pwédyé, 12épi i ja wè an vizyon koté ou Annannayas vini épi ou mété lanmen'w asou tèt li pou'y sa wè klè ankò."
13Mé Annannayas di, "Senyè, an chay moun ja di mwen mannyè nonm sala ja fè sé moun-an ki kwè an ou-a soufè an Jérouzalèm. 14Épi i vini isi-a épi pouvwa pou awété tout moun ki ka swiv ou. Sé chèf pwèt-la menm ki ba li pouvwa sala."
15Senyè-a di, "Alé, paski mwen ja chwazi Sòl pou sèvi mwen, épi i ni pou fè moun konnèt mwen, moun lòt nasyon épi wa yo, ansanm épi sé jan Izwayèl-la. 16Épi mwen menm kay moutwé'y mizi bagay i kay ni pou soufè pou lapéti mwen."
17Kon sa Annannayas alé, i antwé an kay-la épi i mété lanmen asou Sòl épi i di, "Fwè Sòl, Senyè Jézi voyé mwen. Sé li menm ki pawèt douvan'w asou chimen-an lè ou té ka vini isi-a. I voyé mwen pou'w sa wè klè ankò épi pou'w vini anba kondwit Lèspwi Bondyé." 18Menm lè-a, bagay menm kon kway pwéson annèk tonbé sòti an zyé Sòl épi i vin wè klè ankò. I lévé 19épi yo batizé'y épi apwé i manjé, i vini fò ankò.
Sòl Pwéché An Danmaskòs
Sòl wèsté déotwa jou an vil Danmaskòs épi sé moun-an ki kwè an Jézi-a. 20I alé dwèt an sé légliz sé Jwif-la épi i koumansé pwéché, ka di Jézi sé Gason Bondyé.
21Tout moun ki tann Sòl pwéché té sipwi an chay épi yo té ka di yonn a lòt, "Pa nonm sala menm ki té ka maltwété sé moun Jérouzalèm-lan ki kwè an Jézi-a? Pa li ki vini isi-a tout èspwé pou'y awété yo épi mennen yo viwé bay sé chèf pwèt-la?"
22Mé Sòl té vin ni pli pouvwa an pwèchman'y, épi i fèmé bouch sé Jwif-la ki té ka wèsté an Danmaskòs-la lè i té ka moutwé yo aklè Jézi sé wa-a Bondyé té pwonmèt pou voyé-a.
23Apwé an chay jou té pasé, sé Jwif-la mété tèt yo ansanm pou fè plan ki mannyè pou yo tjwé Sòl. 24La té ni on bawad ho oliwon vil-la, èk yo té ka véyé pou li an sé bayè-a ki an bawad-la. Lannwit kon lajouné yo té ka véyé pou Sòl pou yo té tjwé'y, mé i vin konnèt sa. 25Yon jou òswè sé moun-an ki kwè an Jézi-a filé Sòl désann dèyè bawad-la adan on panyen.
Sòl Viwé An Vil Jérouzalèm
26Sòl alé an vil Jérouzalèm pou'y té mété kò'y anpami sé moun-an ki kwè an Jézi-a, mé yo pa té kwè i sété yonn an yo. Yo tout té pè'y. 27Mé Bannabas pwan'y épi i mennen'y bay sé zapòt-la. I di yo ki mannyè Senyè-a té pawèt douvan Sòl asou chimen-an épi i té palé ba li, épi Bannabas di yo Sòl pa té pè pou'y té pwéché an non Jézi bay sé moun-an ki an vil Danmaskòs-la. 28Épi sé kon sa Sòl wèsté épi yo, épi i pasé toupatou an Jérouzalèm ka pwéché an non Senyè-a san i té pè anyen. 29Épi i palé épi sé Jwif-la ki té ka palé langaj Grik-la épi i dispité épi yo, mé yo té toujou ka chaché mannyè pou tjwé'y. 30Lè sé moun-an ki kwè an Jézi-a vin konnèt sa, yo mennen Sòl alé Sizariya pou yo voyé'y alé Tasòs.
31Épi sé kon sa an tout Joudiya, Galili épi Sanmariya sé gany sé moun-an ki kwè an Jézi-a té ni an bon tan lapé. Épi Lèspwi Bondyé édé yo vini pli fò épi i fè plis moun vini kwè an Jézi, épi yo té ka viv an wèspé pou Senyè-a.
Pita Alé An Vil Lida Épi An Vil Jopa
32Pita té ka pasé toupatou an péyi-a. On jou i alé vizité sé moun-an ki kwè an Jézi ki té an vil Lida. 33Lè i wivé la, i jwenn an nonm yo té ka kwiyé Enniyas. Nonm sala té enfim épi i pa té sa lévé asou matla'y pou ywit lanné. 34Pita di'y, "Enniyas, Jézi Kwi ka djéwi'w apwézan. Lévé épi anmasé matla'w," épi menm lè-a nonm-lan lévé. 35Épi tout sé moun-an ki té ka wèsté an vil Lida épi an plas Charonn-an wè'y épi yo tounen vin jwenn Senyè-a.
36An vil Jopa té ni an madanm yo té ka kwiyé Tabifa, ki sété an moun ki kwè an Jézi. (Non'y an langaj Grik-la sété Dòkas, sa vlé di an sèf.) Épi madanm sala toujou té ka fè bon bay moun épi i té ka édé maléwé. 37Paditan Pita té an vil Lida, Dòkas vini malad épi i mò. Yo benyen kò-a épi yo pòté'y mouté adan an chanm épi yo èspozé'y la. 38Vil Jopa pa té lwen vil Lida, épi lè sé moun Jopa-a ki té kwè an Jézi-a apwann Pita té an vil Lida, yo voyé dé nonm pou di'y, "Souplé, fè vit épi vini jwenn nou."
39Pita pati la menm épi dé nonm-lan, épi lè i wivé, yo mennen'y mouté an chanm-lan koté mò-a té yé-a. La té ni an chay madanm mawi yo té ja mò ki té fè won Pita. Yo té ka pléwé épi yo té ka moutwé'y tout sé kò had-la épi sé lézòt had-la Dòkas té ja fè ba yo lè i té ka viv-la.
40Pita fè tout sé moun-an alé dèwò épi i ajounou épi i pwédyé. I gadé mò-a épi i di, "Tabifa, lévé." Tabifa ouvè zyé'y épi lè i wè Pita, i asid. 41Pita lonjé lanmen'y épi i édé Tabifa doubout. Pita kwiyé tout sé moun-an ki kwè an Jézi-a, ansanm épi sé madanm-lan, épi i moutwé yo Tabifa vivan. 42Bagay sala ki té fèt la simen toupatou Jopa, épi an chay moun vini kwè an Senyè-a. 43Pita wèsté Jopa tibwen tan lakay an nonm yo té ka kwiyé Simon ki té ka twavay tjwi.